钦定古今图书集成/历象汇编/庶征典/第172卷 > 《管窥辑要》 > 明
## 钦定古今图书集成/历象汇编/庶征典/第172卷 > 《管窥辑要》 > 明

### 成祖永乐十八年产龙驹

按《大政纪》：“永乐十八年九月，山东青州府诸城县进
龙马。县马尝有牝于海滨者，一日云雾晦暝，有物蜿
蜒与马交，至是产驹，鳞臆肉𩯣，体具龙文，其色青苍，
盖龙马”云。

### 宣宗宣德五年贡龙驹

按《大政纪》，宣德五年七月，撒马儿罕贡苍龙驹。礼部
请贺，不许。苍龙者，天厩良马也，产于西域，风鬃雾鬣，
苍然若云，体质洁素，骏爽特异。按纪所载“马八尺曰
龙”，此盖龙云。

按明《昭代典则》，宣德五年秋七月，礼官请贺龙驹，不
许。敕谕文武群臣，礼部言：“山西所进龙马驹，以为瑞
应，群臣同上表贺。朕自承大统，孜孜夙夜，期与华夷
同进康泰。幸数年以来，国家平宁，岁屡有收，百姓粗
安，边圉清肃。此皆天地祖宗之祐，群臣赞辅之力。方
切敬慎，惟怀永图。夫年谷岁登，生民给足，仁贤效职”，
四裔，顺服，礼义兴于闾阎，武备修而不用，此有国之
祥瑞也。朕与卿等共祗勉之。一兽之异，未足为瑞，其
止勿贺。

宣德七年，太原、甘肃献龙马。

按《大政纪》：“宣德七年五月，太原忻州民武焕家马生
一驹，鹿耳牛尾，玉面琼蹄，肉文被体如鳞。”巡抚都御
史于谦会同巡按三司视之，咸谓其为龙马而进之。
礼部胡濙请偕群臣上表贺，不许。上曰：“二三年水旱，
告灾者踵至，朕方旦夕忧励，一兽之微，何救民饥，而
欲表贺？其止之。”八月，甘肃守臣遣使献龙马，群臣请
上表贺，勿受。其耳额及颔及鬃尾皆肖龙，而全体洁
白如雪，鬈毛层叠，状如波文，盖腾骧卓荦，有蹑云追
电之意气。闻诸献者云：其牧之池，而池下有龙焉。常
有云雨晦暝风雷交于上盖龙马云，敕赐群臣观之。
大学士杨士奇进《龙马歌》，纳之。士奇云：“西北，乾位也，
固天马所自出，而龙，乾象也，故又为‘《龙马瑞牒》’”云：“龙
马，仁马也；应德而至。”又云：“龙马，太平之应也。”诚由皇
上仁恩义泽，敷洽天下，是以天降灵瑞，以彰皇上大
德，以垂太平之庆。宜有咏歌，协诸乐府，以宣扬鸿烈
于悠久。

宣德九年九月，甘肃献龙马。

按：《明通纪》云云。

### 英宗正统十二年宁夏产异马

按《陕西通志》：“正统十二年，产异马，白色，鬈毛类龙鳞，
长喙，尾跳跃高一二丈，夜行则火光见。”

### 神宗万历三十一年马生角

按：《湖广通志》云云。

### 愍帝崇祯十二年苏州产怪马

按《江南通志》：“崇祯十二年，苏州产怪马，一目当头，豕
蹄扇尾，出胎即驰骤，蹄啮旋死。”

崇祯十五年，马生角。

按《湖广通志》：“崇祯十五年，广济胡士泰家，马生角八
寸，从耳中出。”